KIRJALLINEN KYSYMYS P-3210/02 esittäjä(t): Robert Sturdy (PPE-DE) komissiolle. Katastrofiapu äskettäin Eurooppaa kohdanneiden myrskyjen aiheuttamien vaurioiden korjaamiseksi.



Virallinen lehti nro 137 E , 12/06/2003 s. 0173 - 0174



KIRJALLINEN KYSYMYS P-3210/02 esittäjä(t): Robert Sturdy (PPE-DE) komissiolle (5. marraskuuta 2002) Aihe: Katastrofiapu äskettäin Eurooppaa kohdanneiden myrskyjen aiheuttamien vaurioiden korjaamiseksi Tuhoisat myrskyt ovat viikonloppuna vaurioittaneet asuinrakennuksia ja perusrakenteita sekä aiheuttaneet kuolonuhreja ja huomattavia yhteiskunnallisia vahinkoja. Voiko komissio ilmoittaa, onko ryhdytty hätätoimiin jäsenvaltioiden katastrofirahastojen täydentämiseksi ja aiotaanko käyttämättömiä EU:n rakennerahastovaroja käyttää tulvatuhojen korvaamiseen, kuten aikaisemmin tänä vuonna on tehty? Aikooko komissio tämän lisäksi nopeuttaa valtiontukea koskevia menettelyitä ja mahdollistaa suuremman joustavuuden tässä asiassa? Lopuksi, onko katastrofirahasto ja EU:n solidaarisuusrahasto jo perustettu ja ovatko myrskyn tuhoamat alueet tukeen oikeutettuja ottaen huomioon, että rahastojen ensisijaisia käyttötarkoituksia lyhyellä aikavälillä ovat vaurioituneiden perusrakenteiden, etenkin energia-, vesi- ja jätevesihuoltoon, viestintä- ja liikenneyhteyksiin sekä terveydenhuoltoon ja koululaitokseen liittyvien rakenteiden korjaaminen entiselleen? Michel Barnier'n komission puolesta antama vastaus (13. joulukuuta 2002) Komissio teki ehdotuksen(1) neuvoston asetukseksi Euroopan unionin solidaarisuusrahaston (EUSR) perustamisesta, sen jälkeen kun tulvat olivat koetelleet Keski-Eurooppaa vuoden 2002 elokuussa. Rahastolla on vuosittain käytössään varoja miljardi euroa hätäavun antamiseksi pahojen katastrofien sattuessa. Neuvosto hyväksyi EUSR-asetuksen(2) 11. marraskuuta 2002. Katastrofin koetteleman maan pyynnöstä rahastoa voidaan käyttää pääasiassa luonnonkatastrofien, mukaan lukien myrskyjen ja tulvien, sattuessa, jos tietyt perusteet täytetään. Tuhojen aiheuttamien menetysten on oltava yli 0,6 prosenttia kyseisen maan bruttokansantuotteesta (BKT) tai yli kolme miljardia euroa. Poikkeuksellisissa oloissa rahastosta voidaan myöntää tukea myös sellaisten alueellisten katastrofien sattuessa, jotka eivät täytä edellä mainittuja perusteita, jos katastrofi koettelee suurinta osaa alueen väestöstä ja sillä on vakavia ja pitkäaikaisia vaikutuksia elinoloihin ja talouden vakauteen alueella. Rakennerahastoja voidaan käyttää ainoastaan autettaessa lievittämään katastrofin tuhoja alueilla, joita tuetaan rakennerahastojen puitteissa, ja tällöin on noudatettava vastaavissa ohjelmissa asetettuja ehtoja. Rakennerahastojen hallintoviranomaiset voivat kuitenkin ehdottaa ohjelmiin muutoksia, joita komissio tarkastelee tapauskohtaisesti. Valtiontuen osalta EY:n perustamissopimuksen 87 artiklan 2 kohdan b alakohdan mukaisesti tuki luonnonmullistusten tai muiden poikkeuksellisten tapahtumien aiheuttaman vahingon korvaamiseksi on perustamissopimuksen mukaista. Komissio voi siten hyväksyä luonnonkatastrofin aiheuttamien tuhojen yhteydessä jopa 100 prosentin tuen. Neuvoston asetuksen (EY) N:o 659/1999(3) mukaisesti komission on tehtävä ilmoitetusta valtiontuesta alustava päätös kahden kuukauden kuluessa ilmoituksen vastaanottamisesta, vaikka käytännössä komissio pyrkii hyväksymään tämäntyyppisen tuen nopeammin. (1) KOM(2002) 514 lopullinen, 18. syyskuuta 2002. (2) Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta, EYVL L 311, 14.11.2002, s. 3. (3) EYVL L 83, 27.3.1999, s. 1.